**GYERMEKORVOSI BESZÁMOLÓ**

A gyermek háziorvosi praxis elsődleges célja a 0-19 év közötti gyermekek egészségügyi alapellátásának biztosítása, a megelőzés, a gyógyítás és a gondozás területén. Beszámolóm a praxis működését, tevékenységi köreit és tapasztalataim tartalmazza a 2024-s évnek megfelelően.

A praxisban gondozott gyermekek száma havonta változik, amely függ a született és 19 évet betöltött, kijelentkezett gyerkőc arányától.

A betegellátásban az elmúlt egy évben rendszeresen részt veszek, rendeléseink továbbra is a megszokott és kedvelt időpontos érkezéssel történnek. Több szempontból jól működik a rendszer, nincs várakozási idő, ez különösen fontos a csecsemők és lázas gyermekek esetében, csökken a felülfertőződés esélye, de természetesen az akut eseteket is ellátjuk. Az összehangoltság fő motorja a régóta itt dolgozó asszisztensnő talpraesettsége, rugalmassága, illetve a gondozottak és szüleik kellő ismertsége. További könnyebbség az e mailes elérhetőség, mely esetek nem igényelnek személyes jelenlétet vagy konzultációs igényként jelentkeznek, melyek választ is kapnak természetesen.

Az ellátási eseteket összevetve megállapítható, hogy a gyerek praxisokra jellemző módon a betegségek szezonalitása Telkiben is megfigyelhető.

A téli influenza szezonban merőben megnövekedett az ellátotti esetszám, keverve jelentkeztek a felső-alsó légúti megbetegedések, kiemelném az agresszíven jelentkező skarlátos megbetegedést, amely szövődményei miatt az egyik legveszélyesebb gyermek fertőző betegség napjainkban is.

Tavasszal az allergiás kóresetek domináltak, nyáron pedig a hasmenéses állapotok, a fürdőzések miatt kialakuló szem és húgyúti fertőzések vezettek.

A covid napjainkban már csak egy simán lezajló légúti "nyavalya"-ként volt jelen.

Mindenképp kiemelendő a szorongásos és depressziós esetek, viselkedészavarok megjelenése, amely leginkább a serdülő korosztályban jelenik meg, ez újabb szakmai kihívást és több ágazati szervvel történő összefogást jelent.

Napi munkánkat minden pillanatban az érvényben lévő szakmai protokollok szigorú és a Hippokratészi esküben megfogalmazottak betartásával, valamint a legjobb tudásunk szerint végezzük.

További feladatunk a valamely betegségben szenvedő gyermekek gondozása, időben történő szakellátásra irányítása, szükséges recepttel történő ellátása, valamint az adminisztratív vagy ápolási jogosultság fenntartása.

Az egészséges tanácsadás egyik alappillére a gyermek praxisnak, hiszen ez platform az, ahol az elsődleges prevenció kap teret. Mindazonáltal fontos feladatunk az immunrendszer védelme, kialakulásának biztosítása, ezért ez is meghatározza terápiás szokásainkat, a gyógyító munkánk megfontolt, szakmai lépéseit a fentiekben említettek mellett. Emellett zászlós hajói vagyunk az egészséges életmód tételeinek és minél szélesebb körben való preferálásának.

A prevenciós ellátáshoz tartozik még az életkor szerinti, kötelező status vizsgálatok végzése, kötelező oltások beadása a Nemzeti Immunizációs Program szerint, táplálkozási, életmódi, fejlődésbeli, babaápolási kérdések, különféle problémák, anyai aggodalmak megbeszélése és megválaszolása. Természetesen tájékoztatjuk a szülőket a választható oltások tárházáról és szeretném kiemelni, hogy szinte minden család kéri és él ezzel a lehetőséggel. Külön köszönet és elismerés az Önkormányzatnak az ehhez nyújtott támogatásért.

A praxis szorosan együttműködik a helyi védőnői hálózattal, nagyon jó a szakmai kapcsolatunk, akár esetmegbeszélések, akár a gondozottak állapot ismertetése kapcsán.

Ezt a korrekt kapcsolatot jól demonstrálja, hogy a térségben nincs oltási elmaradás, ajánlott oltások maximális ismertsége és nincs oltás tagadó család.

Veszélyeztetett gyermek esetében a gyermekjóléti szolgálatnak jelzünk és fordítva is így történik.

Az Önkormányzattal való nagyszerű együttműködés jó példája a rendelő európai szabványnak megfelelő kialakítása, működtetése, a jogszabály által előírt minimum feltételek biztosítása, mind a berendezési tárgyak, eszközök és a rendelő épületének tekintetében is.  A rendelési menetrend, valamint a betegtájékoztatás jól kivehető a rendelő épületében, illetve internetes fórumokon.  A kedves gyerekbarát váró és rendelő, a tiszta, szép, elegáns környezet

segíti a betegek és a szülők bizalmának a könnyebb kialakulását, minimalizálja a gyerekek "fehér köpeny" fóbiáját. A komfortos munkakörnyezet támogatja az egységben dolgozók jó munkahelyi légkörét, pozitív életszemléletét és a napi munkát is meghatározó testi, lelki harmóniát, amelyek együttesen hozzájárulnak a szubjektív jó érzésnek és a munka hatásosságának a növeléséhez.

A betegnyilvántartást, a medikai program biztosítja, amely egyben segíti az adminisztrációs követelményeket, jelentéseket, valamint az EESZT kapcsolatot, ügyelve a hatályos jogszabályok betartására, előtérbe helyezve a GDPR előírásait.

Ősztől az iskolai és óvodai igazolások kizárólag az eeszt alapú kréta rendszerbe kerülnek rögzítésre.

Összegezve elmondható, hogy az Önkormányzat maximálisan működteti és támogatja a gyermek háziorvosi praxist, ennek köszönhetően az elvándorlás jelentéktelen, sok kis beteg tartozik a praxishoz a környező településekről is. A gyógyító munka gördülékenyen zajlik, az együttműködés a szülőkkel és az egészségügy más szereplőivel kimondottan rendben van. A gyerekek egészségi állapota kifejezetten jónak mondható, ehhez hozzájárul a település széleskörű sportolási lehetőségeinek a biztosítása, a mozgáskultúra fejlesztése, valamint a helyi programok életmódbeli ajánlásai és ezzel együtt a szülők céltudatos nevelési attitűdje.

Fokozott figyelmet fordítunk a betegellátás színvonalának a megőrzésére, az ellátások egyenlő esély szerinti hozzáférésére, hogy az egészség, mint a legnagyobb kincs, valamint az egészségnyereség hosszútávon az elvárt eredményeket szolgálja, mint testben, mint lélekben.

Üdvözlettel: Csellár Zsuzsa